Document ID: 32003R1497

Title and Content:
Κανονισμός (ΕΚ) αριθ. 1497/2003 της Επιτροπής της 18ης Αυγούστου 2003 για τροποποίηση του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών της άγριας πανίδας και χλωρίδας με τον έλεγχο του εμπορίου τους(1), όπως τροποποιήθηκε τελευταία από τον κανονισμό (ΕΚ) αριθ. 2476/2001 της Επιτροπής(2), και ιδίως το άρθρο 19 παράγραφος 3, Εκτιμώντας τα ακόλουθα (1) Κατά τη δωδέκατη συνεδρίαση της συνδιάσκεψης των συμβαλλόμενων μερών της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES - Convention on International Trade in Endangered Species of Wild Fauna and Flora) (εφεξής "η σύμβαση"), η οποία πραγματοποιήθηκε στο Σαντιάγκο της Χιλής από τις 3 έως τις 15 Νοεμβρίου 2002, τροποποιήθηκαν τα προσαρτήματα της σύμβασης με μεταφορά ορισμένων ειδών ή ορισμένων πληθυσμών ειδών στο προσάρτημα Ι από το προσάρτημα ΙΙ και αντιστρόφως, με μεταφορά ορισμένων ειδών από το προσάρτημα ΙΙΙ στο προσάρτημα ΙΙ, με προσθήκη ειδών στα προσαρτήματα Ι και ΙΙ τα οποία δεν περιλαμβάνονταν προηγουμένως σε κανένα προσάρτημα, με διαγραφή ορισμένων ειδών από το προσάρτημα ΙΙ, και με προσθήκη, διαγραφή ή τροποποίηση ορισμένων ενδείξεων που συνοδεύουν την αναγραφή ορισμένων ειδών. (2) Πραγματοποιήθηκαν προσθήκες και διαγραφές στο προσάρτημα ΙΙΙ της σύμβασης, μετά από την δωδέκατη συνεδρίαση της συνδιάσκεψης των συμβαλλόμενων μερών της σύμβασης, σύμφωνα με τις διατάξεις του άρθρου ΧVI της σύμβασης. (3) Τα κράτη μέλη δεν διατύπωσαν επιφυλάξεις για καμία από τις εν λόγω τροποποιήσεις. (4) Κατά συνέπεια, οι τροποποιήσεις των προσαρτημάτων Ι, ΙΙ και ΙΙΙ της σύμβασης καθιστούν αναγκαίες τις τροποποιήσεις των παραρτημάτων Α, Β, και Γ του κανονισμού (ΕΚ) αριθ. 338/97, σύμφωνα με το άρθρο 3 παράγραφος 1 στοιχείο α), το άρθρο 2 στοιχείο α) και το άρθρο 3 στοιχείο α) του εν λόγω κανονισμού. (5) Έχει βεβαιωθεί ότι τα είδη Oxyura jamaicensis και Chrysemys picta συνιστούν απειλή για τα ιθαγενή άγρια είδη πανίδας και χλωρίδας της Κοινότητας και συνεπώς τα εν λόγω δύο είδη πρέπει να συμπεριληφθούν στο παράρτημα Β του κανονισμού (ΕΚ) αριθ. 338/97, σύμφωνα με το άρθρο 6 παράγραφος 2 στοιχείο δ) του εν λόγω κανονισμού. (6) Έχει περαιτέρω βεβαιωθεί ότι το είδος Padda fuscata αποτελεί αντικείμενο διεθνούς εμπορίου, του οποίου το επίπεδο ενδέχεται να μην συμβιβάζεται με την επιβίωσή του και, συνεπώς, το εν λόγω είδος πρέπει να συμπεριληφθεί στο παράρτημα B του κανονισμού (EΚ) αριθ. 338/97, σύμφωνα με το άρθρο 3 παράγραφος 2 στοιχεία γ) και ι) του εν λόγω κανονισμού. (7) Έχει βεβαιωθεί ότι ο αριθμός των ειδών που αυτή τη στιγμή περιλαμβάνονται στο παράρτημα Δ του κανονισμού (ΕΚ) αριθ. 338/97 δεν εισάγονται στην Κοινότητα σε αριθμούς που να δικαιολογούν παρακολούθηση και ότι τα εν λόγω είδη πρέπει να διαγραφούν από το εν λόγω παράρτημα, σύμφωνα με το άρθρο 3 παράγραφος 4 στοιχείο α) του εν λόγω κανονισμού. (8) Έχει περαιτέρω βεβαιωθεί ότι ο αριθμός των άλλων ειδών που αυτή τη στιγμή δεν περιλαμβάνονται σε κάποιο από τα παραρτήματα του κανονισμού (ΕΚ) αριθ. 338/97 εισάγονται στην Κοινότητα σε τέτοιους αριθμούς που να δικαιολογούν παρακολούθηση και ότι τα εν λόγω είδη πρέπει να συμπεριληφθούν στο παράρτημα Δ, βάσει του άρθρου 3 παράγραφος 4 στοιχείο α) του εν λόγω κανονισμού. (9) Λόγω του εύρους των τροποποιήσεων είναι σκόπιμο να αντικατασταθεί το σύνολο του παραρτήματος του κανονισμού (EΚ) αριθ. 338/97 που αποτελείται από τα παραρτήματα Α, Β, Γ και Δ, καθώς και οι ερμηνευτικές σημειώσεις των εν λόγω παραρτημάτων. (10) Τα μέτρα που προβλέπονται στον παρόντα κανονισμό συνάδουν με τη γνώμη της επιτροπής εμπορίου ειδών άγριας πανίδας και χλωρίδας που συγκροτήθηκε δυνάμει του άρθρου 18 του κανονισμού (ΕΚ) αριθ. 338/97, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα του κανονισμού (ΕΚ) αριθ. 338/97 και οι ερμηνευτικές σημειώσεις των εν λόγω παραρτημάτων αντικαθίστανται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Αυγούστου 2003.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 13
2825
3584
2487
3150

EuroVoc IDs (Expanded): 13
2825
3584
2487
3150

Dataset Source: meu

Split: train